O‘zlashtirish imkoni boʻlgan 1 million gektardan ortiq maydon mavjud

04.06.2019
O‘zbekiston Respublikasi Prezidenti Shavkat Mirziyoyev 4-iyun kuni qishloq xoʻjaligida yer va suv resurslaridan samarali foydalanish borasidagi ustuvor vazifalarga bagʻishlangan yigʻilish oʻtkazdi.
Yer va suv resurslaridan oqilona hamda unumli foydalanilsagina yuqori hosildorlik va baraka boʻladi. Lekin soʻnggi 30 yil davomida irrigatsiya tarmoqlariga e’tibor berilmagani va yerga xoʻjasizlarcha munosabatda boʻlish oqibatida 450 ming gektar sugʻoriladigan maydonlar foydalanishga yaroqsiz holga kelib qoldi.
Ayni paytda mamlakatimizda oʻzlashtirish imkoni boʻlgan 1 million gektardan ortiq maydon mavjud. Ushbu yerlarni irrigatsiya ishlarini bajarish va suvni tejovchi texnologiyalarni joriy qilish, kam suv talab qiladigan ekinlar ekish hisobiga oʻzlashtirish choralarini koʻrish zarurligi aytildi.
Yigʻilishda ushbu maydonlarni qayta oʻzlashtirish boʻyicha samarali tizimni joriy qilishga qaratilgan chora-tadbirlar muhokama qilindi.
Xalqaro tajriba asosida foydalanishdan chiqqan yerlarni davlat-xususiy sheriklik shartlari asosida oʻzlashtirish tartibini yoʻlga qoʻyish zarurligi ta’kidlandi. Bunda investorlar oʻzlashtirilgan yerlarda ekinlarni mustaqil joylashtirish, yer maydonlarini ikkilamchi ijaraga berish va zarur infratuzilma ob’ektlarini qurish huquqiga ega boʻlishlari lozimligi aytib oʻtildi.
Davlatimiz rahbari Jahon bankining foydalanishdan chiqib ketgan yerlarni bitta tumanda namuna sifatida davlat-xususiy sheriklik asosida oʻzlashtirishga qaratilgan taklifini ma’qullab, tegishli vazirliklar rahbarlariga mazkur loyihani amalga oshirish yuzasidan koʻrsatmalar berdi.
Irrigatsiya tarmoqlarini ham davlat-xususiy sheriklik asosida boshqarish mexanizmini joriy qilish boʻyicha takliflar bildirildi.
Qishloq xoʻjaligi vazirligi va “Davergeodezkadastr” qoʻmitasiga 2019-2021-yillarda oʻzlashtiriladigan 281 ming gektar maydonni tashabbuskorlarga davlat-xususiy sheriklik asosida berish tartibini puxta ishlab chiqish vazifasi qoʻyildi.
Bu yerlarda eksportbop meva va sabzavotlar yetishtirish, shu bilan birga, suvsizlikka chidamli ekinlarning yangi navlarini yaratish muhimligi ta’kidlandi.
O‘zlashtirilgan yerlarning unumdorligini oshirish hamda meliorativ holati va suv ta’minotini yaxshilash texnologiyalarini joriy qilish, shu maqsadlarga sarflanadigan xarajatlarning bir qismini qoplab berish tartibini joriy qilish boʻyicha takliflar aytildi.
Yigʻilishda foydalanishga qaytarilgan yerlarni suv bilan uzluksiz ta’minlash, buning uchun faqat suvni tejovchi texnologiyalarni qoʻllash masalasiga ham alohida e’tibor qaratildi.
Yer osti suvi zaxirasini oʻrganish masalasi muhokama qilinar ekan,  Geologiya va ekologiya qoʻmitalari, Suv xoʻjaligi vazirligiga lalmi va yaylovlarni sugʻorish uchun yaroqli boʻlgan yer osti suvi zaxirasini aniqlash hamda undan samarali foydalanish choralarini koʻrish boʻyicha tavsiyalar berildi.
Yerdan noqonuniy foydalanishni oldini olish boʻyicha ta’sirchan chora-tadbirlarni belgilash hamda bu boradagi nazorat tizimini qayta koʻrib chiqish topshirildi.
Yer kadastri ma’lumotlarining aniqligini ta’minlash va samarali boshqarish maqsadida yagona avtomatlashtirilgan tizimni ishga tushirish zarurligi ta’kidlandi.
Yigʻilishda koʻrsatib oʻtilgan masalalar boʻyicha mutasaddilarga yana qator tegishli topshiriqlar berildi.